Möödunud aasta 18. septembril oli valitsuskabineti istungil arutusel Eesti Antarktika ekspeditsiooni korraldamine, kuid kahjuks jäi see Eesti teadus- ja kultuurimaastikku rikastanud traditsioon 2004.a. riigieelarvest välja, vaatamata rahvusvaheliselt tunnustatud Eesti polaaruurijate toetusele. Allakirjutanud tunnevad tõsist muret Eesti Antarktika Ekspeditsiooni saatuse üle, sest see projekt pole kujunenud tühja koha peale. Eesti kompetentseim asjakohaste ekspertide kogu, Eesti Teaduste Akadeemia Polaaruuringute  Komitee, on projektiga tegelenud pikka aega ja selle põhjendused heaks kiitnud. Veelgi enam, ka rahvusvahelistel Antarktika lepingu süsteemi konsultatiivkohtumistel (Sankt Peterburis 2001, Varssavis 2002 ja Madridis 2003) on Eesti Antarktika Ekspeditsiooni ja rahvusliku programmi idee leidnud märkimisväärset toetust ja koostööpakkumisi paljudelt riikidelt.